## FGV adjudica el subministrament elèctric de Metrovalencia i TRAM d’Alacant a través de l’acord marc de la Generalitat

*** El pressupost és de 16.960.369,90 euros, IVA inclòs, i estarà en vigor de l’1 d’agost de 2024 al 31 de juliol de 2025
* El nou contracte aborda les necessitats de consum anuals de les dos explotacions, Metrovalencia i TRAM d’Alacant**

Ferrocarrils de la Generalitat Valenciana (FGV) s’ha valgut de l’acord marc per al subministrament d’energia elèctrica en els punts de consum de l’Administració de la Generalitat, el seu sector públic instrumental i entitats adherides per a facilitar la contractació del seu proveïment elèctric, atés que l’empresa pública està adherida a l’acord marc esmentat.

El pressupost arriba als 16.960.369,90 euros, IVA inclòs, i comprén el subministrament d’energia per al funcionament de Metrovalencia i TRAM d’Alacant, la qual cosa inclou els edificis administratius de València Sud a València i La Marina d’Alacant, les estacions, els llocs de comandament de les dos explotacions, les dependències tècniques, els tallers, les subestacions elèctriques, la instal·lació de senyalització i, sobretot, els trens i tramvies de Metrovalencia i TRAM d’Alacant que es desplacen amb subministrament elèctric per les dos xarxes.

El contracte ha entrat en vigor hui, 1 d’agost de 2024, i estarà en vigor durant un any, és a dir, fins al 31 de juliol de 2025. L’empresa adjudicatària i subministradora és Endesa Energía SAU.

Fecha: 01/08/2024